শহরে ত্রিফলা বাতিস্তম্ভ বসানোর জন্য গত জানুয়ারিতে একটি ঠিকাদারি সংস্থাকে বরাত দিয়েছে পুরসভা। দরপত্র ঘিরে উৎসাহের অভাব এবং রাজ্যে আসন্ন বিধানসভা নির্বাচনের কথা মাথায় রেখে তাড়াহুড়ো করে ওই সংস্থাকে বরাত দেওয়া হয়েছে বলে পুরসভা সূত্রে জানা গিয়েছে। প্রসঙ্গত, ২০১২ সালে ত্রিফলা-বিতর্ক প্রকাশ্যে আসার পরে কাজের বরাত ছোট-বড় সংস্থাগুলির মধ্যে ভাগ করে দেওয়ার পক্ষে সওয়াল করেছিলেন মুখ্যমন্ত্রী মমতা বন্দ্যোপাধ্যায়। এবার শুধুমাত্র একটি সংস্থাকে বরাত দিয়ে মুখ্যমন্ত্রীর দেখানো সেই পথ থেকে পুরসভা সরে এল বলে মনে করছেন পুরসভার আধিকারিকদের একাংশ। মেয়র পারিষদ (আলো) মনজর ইকবাল অবশ্য বলেন, ‘‘দরপত্রের প্রক্রিয়া অনেক আগেই সম্পূর্ণ হয়েছে। তাতে কোনও বিতর্ক নেই।’’
গত বছর ত্রিফলা বাতিস্তম্ভ বসানোর জন্য তিনবার দরপত্র আহ্বান করা হলেও প্রথম দু’বার শুধুমাত্র একটি সংস্থাই তাতে সাড়া দেয় বলে জানা গিয়েছে। দরপত্রে একটিমাত্র সংস্থা অংশ নেওয়ায় স্বাভাবিকভাবেই তা বাতিল হয়ে যায়। তৃতীয়বার পুরসভা ফের দরপত্র ডাকে। তখনও মাত্র দু’টি সংস্থা তাতে অংশগ্রহণ করে। এর মধ্যে একটি সংস্থার ক্ষেত্রে পদ্ধতিগত ত্রুটি থাকায়, সেটি বাতিল হয়ে যায়। এদিকে, নির্বাচনী নির্ঘণ্ট প্রকাশ হলে আর দরপত্র আহ্বানের প্রক্রিয়া চালানো যাবে না। তাই আর অপেক্ষা না করে গত জানুয়ারিতে একটি সংস্থাকেই পুরো ৬১ লক্ষ টাকার বরাত দিয়ে দেওয়া হয়। পুরসভার এক আধিকারিকের কথায়, ‘‘নির্বাচনের দিন ঘোষণার সম্ভাবনা ছিল। তাই তার আগেই পুরো প্রক্রিয়া শেষ করতে হয়েছে।’’
২০১২ সালে ত্রিফলা-বিতর্কের পরে জানা গিয়েছিল যে, প্রায় ২৭ কোটি টাকার বাতিস্তম্ভ বসানোর বরাত ৫৪০টি ফাইলে ভাগ করা হয়েছিল। প্রতিটি ফাইলের মূল্য ছিল পাঁচ লক্ষ টাকার কম। পুরো প্রক্রিয়াটি ‘বেআইনি’ বলে ঝড় উঠেছিল সে সময়। বিতর্ক থামাতে মমতা বলেছিলেন, ঠিকাদারি সংস্থাগুলির মধ্যে কাজ ভাগ করে দিতে তিনিই ওই নির্দেশ দিয়েছিলেন। পুর আধিকারিকদের একাংশের মতে, অতীতের ‘ত্রিফলা-আতঙ্কে’র রেশ এখনও কাটেনি বলেই এবার দরপত্রে সাড়া পাওয়া যায়নি। ত্রিফলা-বিতর্কের পর দরপত্রে অংশগ্রহণকারী সংস্থাগুলিও পরোক্ষভাবে তাতে জড়িয়ে গিয়েছিল। এমনকী, সে সময় একাধিক সংস্থার বিল আটকে রাখারও অভিযোগ উঠেছিল।